Tina Nedergaard (V), 2006-04-26:
Målet med kommunalreformen var at skabe nogle stærkere og større kommuner med henblik på at styrke den samlede offentlige indsats.
I den forbindelse nedlægger vi også amterne.
Som effekt heraf overgår det almene gymnasium, hf, VUC m.fl. til statsligt selvstyre.
Med forårets lovbehandling blev en række af forholdene bragt i orden, mens det blev besluttet, at den endelige styring af de statslige selvejende institutioner først skulle fastlægges, efter at der er foretaget en analyse af det eksisterende styringssystem og mulighederne for styring af de nye institutioner under staten.
Væsentligt er det for Venstre at fastslå, at dette lovforslag lever helt og fuldt op til vores målsætning om, at også mindre institutioner skal have en reel mulighed for at udbyde uddannelse i fremtiden i forlængelse af kommunalreformen.
Regionsrådets rådgivende rolle i forhold til ungdomsuddannelserne, deres funktion i forhold til fordelingen af elever samt ministerens mulighed for at gribe ind, for så vidt søgningen alene går mod f.eks. storbygymnasierne, samt finansieringsstrukturen, som tilgodeser mindre institutioner som institutioner i udkantsområderne er således en væsentlig del af lovforslaget og en meget væsentlig årsag til, at vi støtter lovforslaget
Ligeledes lægges der op til, at den nye finanseringsstruktur, der indføres, skal indføres over en 3-årig fase.
I 2007 er der tale om rammebevillinger for institutionerne, så de kan vænne sig lidt til situationen, og derefter, fra 2008 til 2010, har man så en 3-årig periode til at indstille sig på de ændrede økonomiske vilkår.
Dermed får institutionerne mulighed for at forberede sig på, at det kan gå lidt op og lidt ned med økonomien afhængigt af, hvilket amt man tidligere har været placeret i, da amternes bevillinger til de enkelte gymnasier har varieret ret kraftigt.
Med lovforslaget lægges reglerne for bestyrelsernes sammensætning og deres arbejde ligeledes fast.
Det fremgår, at det er kompetencen, som skal være udslagsgivende for, hvem der sidder i bestyrelserne, men at vi fra centralt hold ikke blander os i, hvem det så er, der sidder der.
Vi kan i Venstre også tilslutte os denne del, ligesom vi finder det hensigtsmæssigt, at pariteten ved f.eks. parternes tilstedeværelse sikres, og at det er frivilligt, om man ønsker en repræsentant fra regionsrådet.
Dette er i særdeleshed væsentligt i forhold til de erhvervsrettede uddannelsesinstitutioner.
Med lovforslaget sikres elever og medarbejdere to repræsentanter i bestyrelserne, og som vi tidligere har drøftet det, finder vi i Venstre, at det er en god balance, og at det også er en god balance i forhold til størrelsen af bestyrelserne, at kun én fra hver af kategorierne medarbejdere og elever har stemmeret.
Samtidig gives ministeren yderligere beføjelser til at indgå i dialog med en institutions bestyrelse om at rette op på forhold, som ikke er i orden.
Det er en konstruktiv mulighed, som man ikke har i tilstrækkelig grad i dag, hvorfor vi også støtter denne del.
Derudover nedsættes pædagogiske råd og uddannelsesudvalg i forhold til VUC’erne, hvilket skal sikre, at bestyrelserne i højere grad end i dag måske kan tage sig af de mere strategiske økonomiske overvejelser, mens man har kompetencen til at følge de enkelte uddannelser og kvaliteten og kvalitetsudviklingen i de enkelte uddannelser.
Endelig fastlægger forslaget betingelserne for deltagerbetalingen for de uddannelser, der allerede i dag er omfattet af deltagerbetaling, og det fastlægger også mulighed for at betale for studerende under udlandsophold.
Ligeledes understøtter lovforslaget øget samarbejde mellem institutionerne og eventuelt fusioner imellem dem, herunder bl.a. at sikre et tilstrækkeligt og bredt dækkende udbud af studieretninger i det almene gymnasium.
Det er ligeledes hensigtsmæssigt for at sikre bedst mulige uddannelser, at institutionerne fremover efter godkendelse i ministeriet også vil kunne udbyde andre uddannelser end dem, de allerede udbyder, f.eks. hhx og htx i det almene gymnasium.
Det kan have betydning i forhold til den regionale spredning, og i Venstre er vi i hvert fald også positive over for, at man gør muligheden gensidig, således at erhvervsrettede uddannelsesinstitutioner også får mulighed for i samarbejde med det almene gymnasium at udbyde studieretninger herindenfor, for så vidt der kan være et regionalt behov herfor.
Venstre støtter forslaget, som vi finder er en god præcisering og opfølgning på kommunalreformen fra sidste forår, og vi ser også for dette forslag frem til en konstruktiv udvalgsbehandling med de øvrige partier, som står uden for aftalen – og også med dem, som står inden for aftalen.